ปัจจัยความเสี่ยง

1. กรณีบริษัทพึ่งพาบุคลากรที่มีความชำนาญเฉพาะด้าน

รายได้ประมาณร้อยละ 80 ของบริษัทมาจากการพัฒนาและจำหน่ายซอฟต์แวร์
รวมทั้งค่าดูแลบำรุงรักษาซอฟต์แวร์
ซึ่งพัฒนาโดยบุคลากรที่มีความชำนาญด้านการพัฒนาระบบเทคโนโลยีสารสนเทศและการเขียนโปรแกรม
ดังนั้นหากบริษัทสูญเสียบุคลากรเหล่านั้นไปไม่ว่าด้วยเหตุใดก็ตาม
จะทำให้มีผลกระทบต่อรายได้หลักของบริษัทเป็นอย่างมาก
ทั้งนี้ความรุนแรงของผลกระทบขึ้นอยู่กับจำนวนบุคลากรและปริมาณงานที่จะสูญเสียไป
ตลอดจนระยะเวลาที่จะจัดหาพนักงานหรือพัฒนาพนักงานขึ้นมาทดแทน ในอดีตที่ผ่านมา
แม้ว่าบริษัทจะมีพนักงานลาออกและมีการรับพนักงานเข้าใหม่อยู่เสมอ
แต่บริษัทยังไม่เคยมีกรณีที่ขาดแคลนพนักงานจนทำให้การส่งมอบงานส่งช้า
อย่างไรก็ดีบริษัทมีมาตรการในการลดความเสี่ยงจากการสูญเสียบุคลากรดังกล่าวคือ
บริษัทมีการแบ่งแยกพนักงานเป็น 3 ฝ่าย ซึ่งมีหน้าที่ความรับผิดชอบที่แตกต่างกันดังนี้ ผู้พัฒนาระบบ
(System Analysis)
ทำหน้าที่วิเคราะห์ระบบเพื่อส่งต่อให้ฝ่ายโปรแกรมเมอร์นำไปเขียนและพัฒนาระบบ
และเจ้าหน้าที่ฝ่ายติดตั้งและสนับสนุน (Support)
นอกจากนี้โปรแกรมเมอร์แต่ละรายก็ยังได้รับการมอบหมายงานต่างๆ กันไป
โดยในการรับงานโครงการหนึ่งบริษัทจะแบ่งงานให้โปรแกรมเมอร์หลายคนร่วมกันพัฒนา
โดยบริษัทจะไม่ให้โปรแกรมเมอร์รายใดรายหนึ่งรับผิดชอบงานทั้งหมดเพียงคนเดียว
ทำให้ลดความเสี่ยงจากการพึ่งโปรแกรมเมอร์รายเดียวในการพัฒนาโปรแกรมใดโปรแกรมหนึ่ง
นอกจากนี้
บริษัทยังมีนโยบายในการดูแลและส่งเสริมพนักงานให้มีความรู้สึกผูกพันและรักบริษัทรวมทั้งจัดให้มีอัตราเงินเดือนที่เหมาะสมและสวัสดิการพนักงานที่จูงใจให้พนักงานทำงานให้บริษัทในระยะยาวได้
นอกจากนี้ได้มีการสำรองอัตรากำลังของหน่วยงานในฝ่ายพัฒนาระบบให้เกินไว้ประมาณ 5
%ของจำนวนโปรแกรมเมอร์ที่มีทั้งหมด
ทั้งนี้บริษัทยังมีระบบการพัฒนาโปรแกรมเมอร์ที่มีประสิทธิภาพเป็นขั้นเป็นตอน
และสร้างแบบแผนการเรียนรู้ให้สามารถถ่ายทอดความรู้ในขั้นตอนการทำงานได้ในช่วงระยะเวลาเริ่มตั้งแต่
2 - 4 สัปดาห์เป็นต้นไป
ดังนั้นหากบริษัทจะต้องเสียบุคลากรด้านโปรแกรมเมอร์บางส่วนไปก็จะสามารถพัฒนาขึ้นมาใหม่ได้โดยใช้เวลาไม่นานนัก
ด้านผู้พัฒนาระบบนั้นบริษัทมีนโยบายส่งเสริมให้โปรแกรมเมอร์ที่มีความเชี่ยวชาญให้พัฒนาขึ้นมาเป็นผู้พัฒนาระบบที่มีประสิทธิภาพได้
โดยคัดเลือกจากโปรแกรมเมอร์ในบริษัทที่มีความรู้ความสามารถเพียงพอและมีศักยภาพในการพัฒนาตนเองได้
นอกจากนี้บริษัทมีการทำสัญญากับพนักงานที่เกี่ยวข้องกับการพัฒนาระบบทุกคน
โดยมีข้อห้ามมิให้โปรแกรมเมอร์รับทำงานให้กับลูกค้าที่ตนรับผิดชอบเป็นระยะเวลา 2
ปีนับจากวันที่พ้นสภาพจากการเป็นพนักงานของบริษัท

2. กรณีรายได้หลักส่วนใหญ่พึ่งพิงงานจากภาครัฐบาล

ในปี 2547 บริษัทมีรายได้จากการประมูลงานภาครัฐคิดเป็นประมาณร้อยละ 70 ของรายได้ทั้งหมด
ซึ่งรายได้ส่วนนี้ขึ้นอยู่กับความสามารถในการชนะการประมูลโครงการที่มีความไม่แน่นอนขึ้นอยู่กับงบประมาณของหน่วยงานนั้นๆ
และนโยบายต่างๆ ของภาครัฐบาล
อย่างไรก็ตามผลงานของบริษัทที่ผ่านมาเป็นที่ยอมรับเนื่องจากสามารถทำงานได้ถูกต้องตรงตามเงื่อนไขและมีประวัติที่ดีมาโดยตลอดทำให้ได้รับความไว้วางใจจากภาครัฐบาล
และจากนโยบายของภาครัฐในการนำระบบเทคโนโลยีสารสนเทศเข้ามาใช้ในหน่วยงานต่างๆ
มากขึ้นเพื่อเพิ่มศักยภาพให้กับหน่วยงาน
ดังนั้นจึงถือได้ว่าเป็นโอกาสที่ดีที่บริษัทได้มีประวัติการรับงานภาครัฐมากเป็นการรองรับสำหรับงานประมูลในอนาคต
แต่อย่างไรก็ตามรายได้ที่เกิดขึ้นของบริษัทในปี 2548 ได้มีสัดส่วนจากยอดขายในภาคเอกชนมากขึ้น
โดยคิดเป็นร้อยละ 40 ซึ่งเป็นยอดขายในสัดส่วนที่สูงขึ้นเมื่อเปรียบเทียบกับปี 2547
ที่มีสัดส่วนในอัตราร้อยละ 20 และในปี 2549
บริษัทได้มีการจัดตั้งทีมงานในส่วนที่ดูแลการตลาดด้านต่างประเทศ ดังนั้นในปี 2550
บริษัทคาดว่าน่าจะทำให้บริษัทมีอัตราส่วนจากยอดขายในตลาดต่างประเทศ

3. กรณีมีการลอกเลียนแบบผลิตภัณฑ์ของบริษัท

  ผลิตภัณฑ์ของบริษัทบางส่วนเป็นระบบโปแกรมอาจจะถูกลอกเลียนแบบโดยเป็นการลอกเลียนแบบใน

ระดับของ Source Code เพื่อนำไปใช้นอกเหนือจากที่ได้กำหนดไว้
ซึ่งผู้พัฒนาระบบได้ทำการใส่รหัสลับซึ่งเป็นการป้องกันทำให้ลูกค้าไม่สามารถเข้าถึง Source Code
ของแต่ละโปรแกรมได้ เพื่อเป็นการป้องกันมิให้ลูกค้าลอกเลียนแบบไปใช้ในหน่วยงานหรือสถานที่อื่นๆ
นอกเหนือจากสถานที่ที่ได้กำหนดไว้ตามสัญญาเท่านั้น

4. กรณีบริษัทอยู่ในอุตสาหกรรมที่มีการแข่งขันสูงและจำนวนคู่แข่งมาก

  ธุรกิจโปรแกรมประยุกต์และโปรแกรมยูทิลิตี้เป็นธุรกิจที่คู่แข่งรายใหม่เกิดขึ้นได้เสมอและมักใช้กลยุทธ์

ด้านราคาในการแข่งขัน
บริษัทจึงมีนโยบายในการพัฒนาผลิตภัณฑ์ซอฟต์แวร์ในเชิงลึกกล่าวคือจะเน้นการพัฒนาซอฟต์แวร์ที่เชื่อมโยงการใช้งานกับโปรแกรมที่มีอยู่เพื่อเพิ่มขีดความสามารถให้กับผลิตภัณฑ์เดิมให้ตอบสนองและสามารถใช้งานระหว่างฝ่ายงานต่างๆได้โดยเน้นกลุ่มลูกค้าระดับองค์กรที่ต้องการขยายและเชื่อมโยงระหว่างฝ่ายงานไม่เพียงจำกัดการใช้เพียงฝ่ายงานใดฝ่ายงานหนึ่งเท่านั้น
ในปัจจุบันยังไม่มีคู่แข่งรายใดที่มีซอฟต์แวร์ระบบโปรแกรมที่มีความสามารถครอบคลุมระบบบริหารต่างๆ
ในองค์กร และเชื่อมโยงในแต่ละฝ่ายงานได้มากเท่ากับที่บริษัทมีอยู่
ในขณะเดียวกันเพื่อเป็นการรักษาส่วนแบ่งตลาดบริษัทยังได้พัฒนาโปรแกรมระบบบริหารสำหรับลูกค้ารายย่อยที่มีความต้องการใช้งานไม่ซับซ้อนภายในหน่วยงาน
ซึ่งในระบบบริหารย่อยนี้คู่แข่งของบริษัทจะเป็นบริษัทซอฟต์แวร์รายย่อยที่พัฒนาแต่ละระบบโปรแกรม
ทั้งนี้จุดเด่นของซอฟต์แวร์ของบริษัทสามารถทำงานในลักษณะของ web application
ในขณะที่ผลิตภัณฑ์ส่วนใหญ่ที่มีอยู่ในตลาดยังทำงานในลักษณะของ client/sever

5. กรณีบริษัทอยู่ในธุรกิจที่มีการเปลี่ยนแปลงด้านเทคโนโลยีอย่างรวดเร็ว

  รายได้ของบริษัทมาจากผลิตภัณฑ์ด้านฮาร์ดแวร์และผลิตภัณฑ์ซอฟต์แวร์ ซึ่งเป็นผลิตภัณฑ์ที่มีการ

เปลี่ยนแปลงด้านเทคโนโลยีอย่างรวดเร็ว โดยบริษัทมีรายได้ประมาณร้อยละ 82.58
เป็นรายได้จากผลิตภัณฑ์ซอฟต์แวร์
อย่างไรก็ตามบริษัทมีแนวทางป้องกันการกระทบจากการเปลี่ยนแปลงด้านเทคโนโลยีในหลายๆ ด้าน
ได้แก่

1)  บริษัทไม่มีนโยบายเก็บสต๊อคสินค้า
    แต่ละโครงการบริษัทจะสั่งซื้อผลิตภัณฑ์ฮาร์ดแวร์เท่ากับจำนวนที่ลูกค้าต้องการและนำส่งลูกค้าทั้งหมด

2)  ในส่วนของผลิตภัณฑ์ด้านซอฟต์แวร์
    การสั่งซื้อซอฟต์แวร์เพื่อใช้เป็นเครื่องมือต้นแบบในการพัฒนาผลิตภัณฑ์
    จะสั่งซื้อในปริมาณที่บริษัทสามารถต่อรองส่วนลดราคาพิเศษได้
    และมีปริมาณที่จัดซื้อที่มีความเหมาะสมกับการใช้งานตามกาลสมัยของเทคโนโลยีที่เปลี่ยนแปลงไป

3)  ในส่วนของผลิตภัณฑ์ซอฟต์แวร์ที่บริษัทผลิตขึ้นมาเองได้มีการกำหนดบุคลากรที่รับผิดชอบงานด้านวิจัยและพัฒนา
    เพื่อทำหน้าที่ในการวิเคราะห์และปรับปรุงพัฒนาซอฟต์แวร์ของบริษัทให้มีความสามารถในการตามเทคโนโลยีได้ตลอดเวลา
    โดยที่ผ่านมาบริษัทไม่เคยเกิดความเสียหายอันเนื่องมาจากเทคโนโลยีที่เปลี่ยนแปลงรวดเร็ว

4)  บริษัทจัดให้มีการอบรมพัฒนาพนักงานเพื่อเพิ่มพูนทักษะให้สามารถติดตามเทคโนโลยีได้โดยตลอด
    และจนกระทั่งปัจจุบันบริษัทยังไม่เคยประสบปัญหาจากการเปลี่ยนแปลงเทคโนโลยี

6. การรักษาความปลอดภัยในการเข้าถึงเครื่องมือสำคัญในการทำงาน

กรณีพนักงานบริษัทสามารถเข้าถึงข้อมูลและเปลี่ยนแปลงรายละเอียดของโปรแกรมได้
แม้ว่าได้กำหนดให้มีการตั้งรหัสลับเพื่อเป็นการควบคุมการเข้าถึงข้อมูลในคอมพิวเตอร์แต่ละเครื่อง
แต่ในทางปฏิบัติเพื่อความสะดวกคล่องตัวในการทำงาน
โปรแกรมเมอร์สามารถใส่รหัสและเข้าถึงฐานข้อมูลในเครื่องคอมพิวเตอร์แต่ละเครื่องได้
ซึ่งสามารถตรวจสอบได้ว่าพนักงานคนใดที่เข้าไปทำการเปลี่ยนแปลงแก้ไขและทำในเวลาใด
ทั้งนี้จะมีการแบ่งระดับการเข้าถึงข้อมูลและโปรแกรมตามความเหมาะสมของพนักงานในแต่ละตำแหน่งกล่าวคือเจ้าหน้าที่ฝ่ายผู้พัฒนาระบบ
(System Analysis) สามารถเข้าถึงโครงสร้างข้อมูลและแก้ไขโปรแกรมได้
โปรแกรมเมอร์สามารถเข้าไปสร้างและแก้ไขโปรแกรมได้แต่ไม่สามารถเข้าถึงโครงสร้างข้อมูล
และเจ้าหน้าที่ฝ่ายติดตั้งและสนับสนุน (Support)
สามารถสอบถามโครงสร้างข้อมูลและโปรแกรมได้จากรหัสเมนูเท่านั้น
นอกจากนี้ในสัญญาจ้างของบุคลากรในส่วนของฝ่ายพัฒนาระบบมีข้อความระบุไว้ชัดเจนในสัญญาว่าห้ามมิให้นำความความลับของบริษัทและลูกค้าของบริษัทไปเปิดเผย
โดยมีการกำหนดค่าเสียหายไว้หากมีการฝ่าฝืนเกิดขึ้น

7. กรณีความเสียหายที่อาจเกิดขึ้นกับฐานข้อมูลของผลิตภัณฑ์อันเนื่องมาจากเหตุการณ์สุดวิสัย

ในกรณีที่เกิดเหตุการณ์สุดวิสัยที่ไม่สามารถบังคับหรือควบคุมได้ เช่น ไฟดับ ไฟไหม้
ซึ่งอาจก่อให้เกิดความเสียหายกับฐานข้อมูลหรืองานที่อยู่ระหว่างพัฒนา
อย่างไรก็ตามทางบริษัทได้จัดให้พนักงานทำการจัดเก็บข้อมูลที่ได้จากการผลิตทั้งหมดโดยมีการจัดเก็บข้อมูลไว้ที่ส่วนกลางทุกวัน
และมีระบบไฟสำรองหากเกิดเหตุการณ์ไฟดับเกิดขึ้น
ซึ่งจะทำให้พนักงานสามารถทำการสำรองข้อมูลได้ทัน
สำหรับในกรณีหากเกิดเหตุการณ์อันอาจก่อให้เกิดความเสียหายกับฐานข้อมูลนั้น
บริษัทมีมาตรการในการสำรองข้อมูลสำคัญโดยเก็บรักษาไว้ในที่ที่ปลอดภัยอื่น เช่น
นำไปฝากไว้ในตู้นิรภัยของทางธนาคาร เพื่อให้มีฐานข้อมูลสำรองหากมีกรณีฉุกเฉินดังกล่าวเกิดขึ้น

8. กรณีความล่าช้าในการรับเงิน

กรณีการเรียกเก็บชำระค่าบริการการออกแบบระบบและพัฒนาโปรแกรมให้กับลูกค้าประเภทงานโครงการ
มีระยะเวลาการชำระเงินประมาณ 45 – 60 วัน หลังจากที่ได้มีการตรวจรับงานเรียบร้อยแล้ว
แต่เนื่องจากการตรวจรับงานของหน่วยราชการซึ่งเป็นกลุ่มลูกค้าหลักของบริษัทคิดเป็นร้อยละ 80
ของรายได้นั้นมีขั้นตอนการอนุมัติและจำนวนบุคคลผู้เกี่ยวข้องมาก
จึงทำให้เกิดความล่าช้าในการรับชำระเงิน อาจจะต้องใช้เวลาเพิ่มอีกประมาณ 2 เดือน
อาจทำให้มีผลต่อสภาพคล่องของบริษัท
และส่งผลกระทบถึงการเข้ารับประมูลและรับงานในแต่ละโครงการที่ต้องมีการวางเงินประกันในการเข้ารับงานต่อไป
อย่างไรก็ตามหน่วยงานราชการมีงบประมาณรองรับชัดเจนทำให้บริษัทไม่มีปัญหาเรื่องหนี้สูญ
และที่ผ่านมาบริษัทมีหนี้สูญจากลูกค้าเพียงรายเดียวและมีมูลค่า 10,000 บาท
ทั้งนี้บริษัทมีนโยบายในการสำรองหนี้สูญโดยพิจารณาจากลูกหนี้แต่ละรายโดยประเมินจากระยะเวลาและมูลค่าลูกหนี้
คงค้างประกอบกับประวัติการชำระเงินในอดีตและฐานะการเงินของลูกหนี้ในปัจจุบัน

  9. กรณีบริษัทมีผู้ถือหุ้นรายใหญ่เกินกว่าร้อยละ 50

  กลุ่มผู้ถือหุ้นรายใหญ่ ได้แก่ กลุ่มมณีศิลาสันต์ ถือหุ้นในบริษัทคิดเป็นจำนวนร้อยละ 68.86 ทำให้

กลุ่มผู้ถือหุ้นใหญ่ยังคงสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียงส่วน 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอให้ที่ประชุมได้
ทั้งนี้เพื่อเป็นการถ่วงดุลอำนาจของการบริหารจัดการบางส่วน บริษัทได้แต่งตั้งกรรมการตรวจสอบ 3
ท่านให้เป็นคณะกรรมการอิสระและสามารถเข้ามาตรวจสอบการดำเนินงานของบริษัทได้